## Naredba o visini naknade za uporabu uređaja i usluga kontrole letenja na teritoriju Republike Hrvatske

### NN 94/1997 (10.9.1997.), Naredba o visini naknade za uporabu uređaja i usluga kontrole letenja na teritoriju Republike Hrvatske

# **MINISTARSTVO POMORSTVA PROMETA I VEZA**

Temeljem članka 264. Zakona o zračnoj plovidbi ("Narodne novine" broj
53/91, 26/93 i 109/93) ministar pomorstva, prometa i veza uz suglasnost
ministra financija donosi

## **NAREDBU**

### **O VISINI NAKNADE ZA UPORABU UREĐAJA I USLUGA KONTROLE LETENJA NA TERITORIJU REPUBLIKE HRVATSKE**

I.

Za uporabu uređaja i usluga kontrole letenja, zrakoplovni prijevoznik
plaća naknadu, ovisno o maksimalnoj registriranoj masi zrakoplova prilikom
uzlijetanja (MTOM) i dužini prijeđenog zračnog puta.

Visina naknade iz stavka 1. ove točke obračunava se domaćim i stranim
zrakoplovnim prijevoznicima u međunarodnom i domaćem zračnom prometu u
US dolarima prema dolje navedenoj formuli:

C - visina naknade izražena za strane i domaće prijevoznike        u
USD

D - prijeđeni put u kilometrima

F - jedinica mjere = 53,86

MTOM - najveća dozvoljena masa zrakoplova u polijetanju izražena u tonama
modela, odnosno serije određenog tipa zrakoplova. Ako se u momentu fakturiranja
ne raspolaže podacima o modelu odnosno seriji tipa zrakoplova kao osnovica
za obračunavanje naknade uzet će se najveća dozvoljena masa svih modela
tog tipa zrakoplova u prosjeku. Ta osnovica preračunava se najmanje jedanput
godišnje. Ako operator izvijesti Upravu kontrole leta o posjedovanju više
modela zrakoplova istog tipa, onda se kao uzorak za fakturiranje uzima
prosječna masa svih modela toga tipa.

Sredstva iz stavka 1. ove točke su prihod državnog proračuna i uplaćuju
se na žiro račun državnog proračuna broj 30102-630-16 "Naknada za uporabu
uređaja i usluga kontrole letenja na teritoriju Republike Hrvatske". U
"pozivu na broj odobrenja" upisuje se broj modela "24" i brojčana oznaka
vrste prihoda 5096.

Obračun i naplatu sredstava iz prethodnog stavka obavljat će Ministarstvo
pomorstva, prometa i veza, Uprava kontrole leta.

II.

Za usluge kontrole letenja domaći prijevoznici plaćaju naknadu u kunama.

Pod prijeđenim zračnim putem podrazumijeva se put koji zrakoplov prijeđe
u zračnom prostoru koji kontrolira Uprava kontrole leta suglasno odredbama
Zakona o zračnoj plovidbi.

Od naplate naknada izuzeti su slijedeći letovi:

1) letovi prema vizualnim pravilima letenja u području nekontroliranog
zračnog prostora;

2) letovi koji započinju i završavaju na istom aerodromu bez međuslijetanja;

3) letovi zrakoplova čija je maksimalna masa pri uzlijetanju manja od
2 tone;

4) letovi koje obavljaju zrakoplovi u državnom vlasništvu, ukoliko ti
letovi ne služe u komercijalne svrhe;

5) letovi potrage i spašavanja, ukoliko su ovlašteni za potragu i spašavanje
od tijela nadležnog za potragu i spašavanje;

6) letovi u svrhu provjere i ispitivanja zemaljskih navigacijskih sredstava
koja se koriste ili namjeravaju koristiti za zračnu navigaciju;

7) pokusni letovi koji se koriste isključivo u svrhu stjecanja, obnavljanja
ili održavanja svjedodžbe o plovidbenosti zrakoplova ili uređaja.

III.

Danom stupanja na snagu ove Naredbe prestaje važiti Naredba o visini
naknade za uporabu uređaja i usluga kontrole letenja na teritoriju Republike
Hrvatske ("Narodne novine" br. 30/93 i 5/95).

IV.

Ova Naredba stupa na snagu 1. listopada 1997. godine i objavljuje se
u "Narodnim novinama".

Klasa: 011-01/97-01/90
Urbroj: 530-01-97-1
Zagreb, 2. rujna 1997.

Ministar
pomorstva, prometa i veza
**mr. Željko Lužavec,** v. r.

Naredba, NN 94/1997-1482